CELEX: 32011R1114
Language: ro
Date: 2011-11-04 00:00:00
Title: Regulamentul de punere în aplicare (UE) nr. 1114/2011 al Comisiei din 4 noiembrie 2011 de abrogare a Regulamentului (CE) nr. 601/2008 privind măsurile de protecție care se aplică anumitor produse pescărești importate din Gabon și destinate consumului uman Text cu relevanță pentru SEE

5.11.2011   
            
            
               RO
            
            
               Jurnalul Oficial al Uniunii Europene
            
            
               L 288/23
            
         REGULAMENTUL DE PUNERE ÎN APLICARE (UE) NR. 1114/2011 AL COMISIEI
   din 4 noiembrie 2011
   de abrogare a Regulamentului (CE) nr. 601/2008 privind măsurile de protecție care se aplică anumitor produse pescărești importate din Gabon și destinate consumului uman
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b),
   întrucât:
   
               (1)
            
            
               Regulamentul (CE) nr. 601/2008 al Comisiei (2) se aplică anumitor produse pescărești originare din Gabon și destinate consumului uman. Regulamentul prevede controale de laborator pentru fiecare lot de astfel de produse pescărești pentru a asigura respectarea limitelor corespunzătoare pentru metalele grele și, respectiv, sulfiți stabilite în Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (3) și în Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (4). Aceste măsuri de protecție au fost luate după ce o inspecție desfășurată de Comunitate a scos la iveală deficiențe serioase ale sistemului de monitorizare al Gabonului.
            
         
               (2)
            
            
               Oficiul Alimentar și Veterinar a realizat o inspecție ulterioară în Gabon în iulie 2010 pentru a evalua sistemul de monitorizare în vigoare pentru producția de produse pescărești destinate exportului în Uniune. Echipa care a realizat inspecția a constatat îmbunătățiri ale legislației, ale procedurilor oficiale de control și ale practicilor de laborator. S-au făcut o serie de recomandări care au fost puse în aplicare ulterior de Gabon. În plus, controalele efectuate anterior exportului în Gabon oferă în prezent garanții adecvate pentru a permite importurile de produse pescărești destinate consumului uman în Uniune.
            
         
               (3)
            
            
               Întrucât controalele prevăzute în Regulamentul (CE) nr. 601/2008 nu mai sunt necesare, respectivul regulament ar trebui abrogat.
            
         
               (4)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 601/2008 se abrogă.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 noiembrie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 31, 1.2.2002, p. 1.
   
      (2)  JO L 165, 26.6.2008, p. 3.
   
      (3)  JO L 364, 20.12.2006, p. 5.
   
      (4)  JO L 61, 18.3.1995, p. 1.